runetrust/blame-folketinget-dk huggingface dataset:
Carl Valentin (SF), 2026-02-17:
Jeg ved, at Dyrenes Beskyttelse har haft Søren Stig Andersen til at lave en juridisk vurdering af det her, og hans vurdering er, at det her kan komme til at betyde lempelser i landbruget, hvor der vil være grove sager med dyremishandling, der potentielt i fremtiden kun vil blive straffet med bøde frem for fængselsstraf.
Tom Behnke (KF), 2011-01-13:
Hvis det er sådan, at der rent faktisk er en skolegård, der er indrettet på en sådan måde, at snebolde kan ryge ud på vejen med risiko for, at bilister bliver ramt af snebolde, mister koncentrationen, mister måske herredømmet over køretøjet og kører ind i hinanden, bilerne er altså baldret sammen, og der er sket et større færdselsuheld, er det bare ligegyldigt?
Kristian Thulesen Dahl (DF), 2019-10-03:
Hvad angår de mennesker, havde vi sat os for at prøve at få skabt en situation, så de blev mere isoleret fra det danske samfund, så vi kunne have lidt mere styr på, hvor de var, nemlig på øen Lindholm – som er blevet gjort til grin i hele valgkampen.
Pernille Blach Hansen (S), 2000-05-25:
Et eksempel er kræfthandlingsplanen, der blev færdig i marts, og som nu skal føres ud i livet sammen med amterne. Vi skal heller ikke glemme folkesygdommene, der måske ikke er livstruende, men alligevel ødelægger livskvaliteten for utrolig mange mennesker, samtidig med at forebyggelsen sættes højt på dagsordenen.
Pernille Skipper (EL), 2014-10-30:
Og jeg synes sådan set, at det, det handler om, er, at vi så vidt muligt får indrettet en familielovgivning, som gør, at børnene har ret til det, der reelt er deres familie, og ikke det, som Dansk Folkeparti har en idé om kan være en familie i sådan en gammeldags opfattelse.
Bent Bøgsted (DF), 2018-11-16:
Men der skal ikke være nogen, der føler sig generet af det, og i den forbindelse er det også vigtigt, at der lægges vægt på, om den, der er ude på arbejdspladsen, føler sig krænket af det, og det skal selvfølgelig også tillægges godtgørelsesniveauet, der bliver forhøjet med en tredjedel her i lovforslaget.
Karsten Lauritzen (V), 2015-04-17:
Jeg vil gerne stille fru Trine Bramsen et fagligt spørgsmål – det er ren oplysning til folket, kollegaerne, dem, der måtte følge med derude – og det er, om fru Trine Bramsen ikke kan bekræfte, at hvis man læser aktstykket, side 2, fjerde afsnit, står der, at 50 mio. kr. af de penge, som fru Trine Bramsens parti vil bruge til at løfte bl.a. udgifterne i forbindelse med terrorattentatet, kommer fra en udisponeret opsparing på politiets område.
Hans Christian Schmidt (V), 2016-10-27:
Og på baggrund af spørgerens forslag her skal jeg sørge for, at vi afholder et møde, hvor vi i lighed med det sidste møde drøfter med Post Danmark, hvad det er for ting, vi har lagt mærke til, og hvilke henvendelser vi har fået, og den nemmeste måde er altid at gøre det ansigt til ansigt.
Lars Barfoed (KF), 2011-05-30:
Det er jo en ordning, vi kender, det er en justering af en ordning, vi kender i forvejen, og her siger vi så, at prøveløsladelse fremover kan ske, når halvdelen af straffen er udstået, dog – og det er så forskellen – mindst 2 måneder, hvor det i dag er mindst 4 måneder.
Nanna Westerby (SF), 2011-03-31:
Det er både bekymrende og tankevækkende, for professionshøjskolerne er jo netop de uddannelser, der skal levere arbejdskraften til fremtidens velfærdssamfund, det er de lærerstuderende, der skal sikre en god folkeskole fremover, og når undervisningsministeren for nylig melder ud, at børnene i børnehaven skal lære mere i børnehaven og ikke bare bruge tiden på leg, er det de nuværende pædagogstuderende, der i fremtiden skal løfte den opgave.
Jacob Buksti (S), 2001-12-11:
Det kan der være mange forklaringer på, og det skal jeg ikke gøre mig klog på, men det er ikke rimeligt, at man vender det fuldstændig og totalt på hovedet og siger, at fordi Nors Omfartsvej tilfældigvis er den første, som kommer til vedtagelse her i Folketinget, er det også den vigtigste.
Morten Messerschmidt (DF), 2008-04-01:
Og derfor vil vi appellere til, at man her i dette Ting trods alt tager begrebet den private ejendomsret og mulighederne for at drive en ordentlig næringsvirksomhed alvorligt - herunder viser tillid til, at vi faktisk har nogle dygtige næringsdrivende her i landet - og derfor støtter det her ændringsforslag.
Charlotte Dyremose (KF), 2004-01-15:
Hvis man f.eks. har de her børn, som fru Line Barfod taler om, som har denne her zapperkultur, var det nok en god idé, at de lærer at finde ud af, hvordan de kan sidde stille og lytte, at man etablerer fællesskaber og sørger for, at de får fysisk aktivitet, så de ikke sidder foran fjernsynet hele tiden, og at de lærer at tage hensyn til andre.
Frank Jensen (S), 2005-02-24:
Så jeg vil gerne spørge fru Pia Kjærsgaard – for jeg forstår jo, at Dansk Folkeparti er bundet af den finanslov, som er gældende for 2005: Hvornår vil Dansk Folkeparti gå i dialog med de øvrige partier i Folketinget om en omlægning af det såkaldt fundamentalistiske skattestop?
Kamal Qureshi (SF), 2003-02-07:
Men hvis man alligevel støtter forslaget, bliver forslaget jo vedtaget, sådan som det foreligger, så jeg vil meget gerne spørge Socialdemokratiet: Vil Socialdemokratiet være villig til at sige, at der ikke vil være opbakning til lovforslaget, hvis religiøs forskelsbehandling og forskelsbehandling på grund af seksuel orientering ikke er med i lovforslaget?
Jens Hald Madsen (V), 2001-02-07:
Og hvordan skal vi egentlig komme videre, hvis alting hele tiden bliver stoppet af ren betontænkning om, at det kun kan blive dårligt? Vil det sige, at der overhovedet ikke er ét eneste eksempel på, at et udbud eller en udlicitering er gået godt?
Erling Bonnesen (V), 2014-01-23:
Er ordføreren enig i, at vi nok lige skal prøve at få boret det her nærmere ud i udvalgsbehandlingen, så vi ligesom kan få præciseret og i hvert fald tydeliggjort, at det er hundeejerens ansvar at holde styr på sin hund, og at den altså ikke går med omstrejfende hunde?
Ellen Kristensen (V), 2001-05-03:
men da der ikke er en ensidig holdning til, om den skal opsiges, er det utrolig vigtigt, at jeg som grønlandsk folketingspolitiker også kan tale på bekymrede borgeres vegne ved siden af mine egne politiske holdninger. Det er vigtigt, at borgerne bliver hørt, specielt dem, der bor tæt på, og der har været stor bekymring hos borgerne i Qaanaaq for, at de ikke bliver hørt, at det kun bliver politikerne, der kommer og informerer dem og taler for eller imod.
Lisbeth Bech-Nielsen (SF), 2022-09-08:
Og det, vi har set med rederierne, er jo, at man på grund af flaskehalse, nedlukningen af Shanghais containerhavn osv. osv. simpelt hen har kunnet skrue priserne så voldsomt i vejret på fragtraterne, som bliver betalt af bl.a. dansk erhvervsliv, som sender regningen videre til kunderne og dermed til os alle sammen.
Hans Kristian Skibby (DF), 2007-03-22:
Såfremt vi nu vedtog Enhedslistens forslag, ville det reelt betyde, at Danmark aldrig i fremtiden kunne deltage i nogen som helst internationale operationer gennem FN og NATO, men det er måske også selve kernen i Enhedslistens forslag for netop at isolere Danmark som et land, der ikke ønsker at deltage i opgaver, som er blevet vedtaget med eksempelvis et FN-mandat.
Morten Messerschmidt (DF), 2006-04-20:
Hvis der havde været det, så ville alle de partier, jeg nu har nævnt, jo have stemt for det beslutningsforslag, som undertegnede var ordfører på i sidste samling, som netop meget klart forholdt sig til oprindelseslandsprincippet, og hvori vi sagde, at det ville vi ikke være med til.
Keld Albrechtsen (EL), 2002-04-25:
Bygger det på en antagelse om, at forbrugerne står lige så stærkt som det mejeri, der kontrollerer hele markedet; at de står lige så stærkt som den slagterikoncern, der kontrollerer hele markedet; at de står lige så stærkt som den bank, der kontrollerer hele markedet?
Per Clausen (EL), 2012-10-04:
Nu ved jeg godt, at i forhold til de skatteforhandlinger, som foregik lige før sommerferien, havde man også i regeringsgrundlaget sagt, at det skulle være socialt afbalanceret, og at det ikke handlede om skattelettelser, men skatteomlægninger – og så blev det socialt uafbalanceret, og det blev skattelettelser.
Henriette Kjær (KF), 2000-01-19:
Til hr. Frank Aaen vil jeg bare sige, at jeg har søreme allerede udtalt til B.T., at jeg synes, det er en god idé, at vi får de her afhængighedsskabende stoffer ud af tobakken, også alle de andre tilsætningsstoffer, og jeg ser da frem til, at vi eventuelt kan lave et forslag, der vil påbyde tobaksindustrien at undlade at tilsætte de her stoffer.
Arne Melchior (CD), 1999-04-23:
Mit andet punkt er, at hr. Behnke sagde, at begrebet midlertidighed, som der har været diskussion om tidligere i dag, ikke er noget værd, fordi flere ordførere har sagt, at det skal foregå under værdige, sikre og fredelige forhold, og derfor har det ingen værdi at tale om midlertidighed.
Søren Søndergaard (EL), 1997-12-11:
Derfor vil jeg bare bede justitsministeren om at gå herop og bekræfte, at man i de forhandlinger, som man vil føre med Venstre og De Konservative og eventuelt Dansk Folkeparti og Fremskridtspartiet, selvfølgelig også inkluderer de overvejelser, som er kommet fra Østersøkommissæren, Ole Espersen, og dermed selvfølgelig også bringer nogle af de lempelser på bordet, som en række socialdemokrater har talt for i forhold til indfødsretslovgivningen - blandt andet så stærkt og godt af den socialdemokratiske ordfører på området.
Søren Gade (V), 2009-10-21:
De kan frit tilrettelægge undersøgelsen, de kan forfølge de spor, de vil, de kan afhøre de vidner, de vil, i Forsvarsministeriet og i Forsvarskommandoen, og jeg synes måske, at det i hvert fald for mig vil være utidigt, hvis jeg går ud og kommenterer en igangværende undersøgelse.
Gitte Lillelund Bech (V), 2004-04-14:
Med hensyn til at det her er et spørgsmål om at sætte institutionerne fri, at sætte CVU'erne fri, for så vidt angår at vælge deres organisations- og ledelsesstruktur, så er det, fordi der regionalt og lokalt kan være forskelle på, hvordan man ønsker at løse problematikken, og det er så det, vi har taget til efterretning, og det er derfor, lovforslaget kommer nu.
Lisbeth Bech Poulsen (SF), 2018-11-22:
Når man så laver en aftale, fordi de fra Airbnb's side jo har haft en meget stor interesse i at få flest mulige overnatninger og få det højeste fradrag – og det er selvfølgelig meget naturligt – og udvide sin forretning mest muligt, så ser vi altså samtidig, at der sker et pres på vores boligmarked, specielt i de store byer, hvor de her tjenester også er mest til stede.
Tina Nedergaard (V), 2010-05-31:
Jeg kan sagtens forsvare, at vi har et forhøjet forsørgelsesgrundlag til en række voksne, der tilvælger mere uddannelse, men jeg er i en situation, hvor jeg skal levere, og der vil jeg hellere levere i forhold til forsørgelse på et meget, meget højt niveau og reducere det en anelse, end jeg vil gå ind og skære i ungdomsuddannelser eller videregående uddannelser.
Mette Gjerskov (S), 2010-05-05:
Men den hemmelige evaluering, der så ligger nu også ude på nettet, og som jeg står med her, dateret 6. januar 2010, er jo netop en opsamling af, hvordan det gik på klimatopmødet, og i hvert fald hvad jeg vil kalde en foreløbig, hurtig evaluering.
Frank Aaen (EL), 2009-01-14:
Man var hurtig til at komme med en total boykot af Hamas og sige: Vi kan ikke lide jer - mens man altså til Israel bare har sagt: Nå ja, det må I ikke, og kan I så holde op. Men det har ingen konsekvens. I 60 år har Israel skullet arbejde for, at der blev en fredsløsning og en tostatsløsning i Palæstinaområdet, og man har ikke gjort noget som helst.
Torsten Schack Pedersen (V), 2020-11-24:
Så vi kan fra Venstres side støtte lovforslaget, men jeg vil dog gerne gøre opmærksom på, at regeringen ikke har leveret det lovede i forhold til forhandlingerne om iværksætteri, herunder kapitalkrav som lovet i aftalen fra august, og jeg håber derfor, at regeringen snarest indkalder til forhandlinger om dette.
Nanna Westerby (SF), 2011-04-29:
Der er simpelt hen en del af det her lovforslag, som jeg har meget svært ved at forstå, og det har jeg haft, siden regeringen indførte den forsøgsordning, som man indførte for en række år siden, nemlig det, at vi skal sælge ud af de gode almene boliger i naturskønne områder, når vi har mangel på netop den type almene boliger.
Line Barfod (EL), 2004-11-19:
Det eneste, man ikke kan i dag, er at tjene penge på det, og derfor vil jeg igen gerne høre fru Pia Kristensen, hvordan Dansk Folkeparti forestiller sig, at man, hvis man stemmer for det her forslag, forhindrer en udvikling, hvor kommunerne lukker de offentlige tilbud, som vi har set med alle de mange skoler, sygehuse osv., der bliver lukket rundt om i landet, og at man så siger, at så må forældrene selv oprette nogle nye, eller der må komme nogle private virksomheder ind og åbne.
Per Clausen (EL), 2007-04-24:
Jeg er sådan set meget enig med dem, der har sagt, at det er meget vigtigt, at man har oplevelsen af, at der står respekt om det arbejde, man udfører, at det ikke bare er et spørgsmål om, at man skal have en uddannelse, men at der også står stor respekt om selve den jobfunktion, man har.
Lone Dybkjær (RV), 2009-05-29:
Et er, hvad Dansk Folkeparti er – dem vil jeg ikke forvente så meget af på det her område – men at Venstre og Konservative, som tidligere har deltaget aktivt i ligestillingsdebatten på tværs af de politiske partiskel for dermed at være med til at flytte noget, og som har ment, at der kunne gøres noget, slet ikke er på banen mere, er sådan set det, der gør, at vi ingen steder kommer her i landet.
Jacob Buksti (S), 1999-10-07:
Da blev det understreget både af finansministeren gentagne gange, også i korte bemærkninger, og fra justitsministerens side, at det, det handler om her, er en simpel fremskrivning af de tal, der står deri, ud fra den forudsætning, at man ikke kan fremskrive forlig, som man ikke har endnu.
Bjarne Laustsen (S), 2009-01-14:
Så hvis man skal have en ekstra forbindelse i Nordjylland, skal der altså også flere penge til, og så skal der altså være en vilje til det. Men det, der er vigtigt, er, at vi får lavet den der VVM-redegørelse færdig og vi får besluttet, at vi vil have den forbindelse, og hvor den så skal anlægges.
Kristian Jensen (V), 2007-12-14:
Det er nu ikke nogen stor indrømmelse, hr. Jesper Petersen her har fået ud af mig, da den samme indrømmelse blev fortalt og noteret ved førstebehandlingen og ved andenbehandlingen, og da den samme indrømmelse - i gåseøjne - er fremgået af regeringens lovforslag, lige siden det blev offentliggjort, og ikke bare det her lovforslag, men også en række andre lovforslag.
Keld Albrechtsen (EL), 2001-05-29:
Da hr. Søren Søndergaard, der har stillet ændringsforslaget, er fraværende på grund af andet møde, vil jeg gøre opmærksom på - jeg ved ikke, hvad det er for noget med Nordkorea, og hvor det kommer ind i debatten - at Enhedslistens ændringsforslag går ud på, at det sikres, at der f.eks. ikke alene er underlødige reklamefinansierede programmer, som ikke giver en tilfredsstillende alsidighed.
Marcus Knuth (KF), 2022-05-05:
Alt andet lige kan man spørge, som hr. Mads Fuglede gjorde: Når det er sådan, at det er en midlertidig aftale, der vurderes til ikke at have varig effekt, altså fordi den kun er midlertidig, er det så overhovedet et skridt i den rigtige retning, når den samtidig er så bøvlet og kringlet, at det mere virker som en symbolsk handling for at signalere, at man gerne vil have noget udenlandsk arbejdskraft?
Mette Gjerskov (S), 2011-01-27:
Det næste er så, at vi fra oppositionens side kommer og fremlægger en lang række, synes vi selv, meget, meget kvalificerede forslag, som ikke bare kan være med til at give landbruget en mulighed for langtidsplanlægning, men også give landbruget en mulighed for en bæredygtig udvikling, både økonomisk og miljømæssigt.
Lars-Emil Johansen (SIU), 2002-02-01:
Derudover kan jeg oplyse, at det også er den nordatlantiske gruppes intention at få vores landes folkeretlige status belyst i forhold til vores ønske om selvstændighed, at få undersøgt den nuværende mindretalsbeskyttelse af vore borgere i forhold til de relevante, internationale konventioner, at gennemgå de internationale beskyttelsesmuligheder for vores råderet og rettigheder, at undersøge mulighederne for en nordatlantisk trafikkoordinering, at fremme sikringen af det nordatlantiske havmiljø og naturligvis også at undersøge vores muligheder for at spille en selvstændig international rolle i forsvaret af den nordatlantiske hvalfangst. Alt dette vil vi gøre med det positivt mente formål at søge at sikre den størst mulige viden, indsigt og sandhed i de kommende års drøftelser såvel her i Tinget som mellem vore regeringer omkring udvikling af et samarbejde mellem vore tre lande. Jeg tillægger det i denne sammenhæng en ganske stor betydning, at det såkaldte rigsfællesskab kommer ud af det dødvande, det har befundet sig i siden Den Anden Verdenskrig.
Lars Boje Mathiesen (NB), 2020-01-23:
Derfor har vi i Nye Borgerlige også foreslået, at vi kigger på en ret til tolk, således at vi, indtil vi får løst den her problematik, som alle nu anerkender der er, sikrer, at vi sætter patienterne først, så de ikke skal vente 1, 1½, 2 år på, at det her faktisk er implementeret og kører derudad.
Søren Gade (V), 2005-06-08:
Ikke alene påpeger den de tekniske problemer, der har været i projektet, men den er også hudløst ærlig i sin kritik af forsvaret selv, og det kan jeg som forsvarsminister kun være tilfreds med, for det betyder også, at vi så kan arbejde med de problemstillinger, som bliver rejst, og sørge for, at det ikke gentager sig.
Peter Hummelgaard (S), 2023-04-25:
Vi mener, at den måde, vi har omlagt grænsekontrollen på i den nye periode, giver bedre mening i forhold til de trusler, vi står over for, hvor vi bliver ved med at have indrejsekontrol mod den tyske grænse, bl.a. for at imødegå udfordringerne og truslerne fra ukontrollerbar migration, samtidig med at vi også har fokus på lige præcis den grænseoverskridende kriminalitet, hvor det måske er bedre at bruge flere politiressourcer i grænsebaglandet end på den fysiske grænse.
Karen Ellemann (V), 2016-04-06:
Det er en diskussion om, hvad et bosted er for en type sted, hvordan vi bedst tager vare på de mennesker, der har ophold på et bosted, men så sandelig også, hvordan rammerne er for medarbejderne, så det ikke bliver en usikker arbejdsplads, men at man som fagperson kan varetage sit arbejde og tage vare på de mennesker, der har brug for, at man tager vare på dem.
Stine Brix (EL), 2015-12-10:
Jeg synes faktisk, det er en god idé, at ministeren lægger op til, at styrelsen kan indkalde til en form for ekspertmøde, hvor man inviterer de forskellige parter på området ind, og ikke mindst de patienter, som jo har masser af historier, og deres historier kan jo bidrage til, hvordan vi fremover kan gøre det bedre.
Jette Bergenholz Bautrup (S), 2002-05-08:
Er det sådan, at der på finansloven for år 2003 bliver afsat penge, og vil og kan socialministeren bare fortælle lidt om, hvad det er, man egentlig tænker med den omsorgstid, hvad det er, man tænker, at de ældre har brug for, og hvad er det, regeringen ønsker
Peter Juel Jensen (V), 2017-03-02:
Det er af afgørende betydning at sikre, at de operative kræfter hos Forsvarets Efterretningstjeneste anvendes så effektivt som muligt til at løse kerneopgaverne, ligesom det er af afgørende betydning at finde den rette balance mellem hensynet til FE's operationelle kapacitet og hensynet til at undgå unødvendig ophobning af oplysninger om enkeltpersoner hos efterretningstjenesten.
Ole Birk Olesen (LA), 2021-09-09:
Og derfor spørger jeg SF om det forhold, at vi har tusindvis af ufaglærte jobs i Danmark, som mange af de ledige godt kan være i og kan håndtere, men som disse ledige samtidig ikke søger, fordi de hellere vil vente på drømmestillingen, eller fordi de hellere vil være ledige end have disse jobs.
Torsten Schack Pedersen (V), 2009-05-27:
Så jeg skal bare høre, hvordan hr. Villy Søvndal har det med, at Socialistisk Folkepartis nærmeste allierede og statsministerkandidat, fru Helle Thorning-Schmidt, udtaler til Jyllands-Posten den 19. marts, at det vil være uansvarligt på nuværende tidspunkt at udvide den offentlige sektor.
Sofie Carsten Nielsen (RV), 2020-12-08:
Statsministeren sagde jo på tærsklen til coronakrisen, at regering og myndigheder ville komme til at begå fejl, og Venstres formand har, synes jeg, holdt meget fast i, at vi skal have den største fejl, minkskandalen, undersøgt til bunds, så tak for den vedholdenhed.
Line Barfod (EL), 2003-11-21:
Når en børnefamilie nu har så få penge, at den ikke har råd til at lade sit barn gå med til børnefødselsdag, fordi der ikke er råd til at købe en gave, som datteren kan have med til børnefødselsdag, hvordan er det så lige, at man målretter boligstøtten til dens individuelle behov ved at skære ned på den boligstøtte? Er det så, at hvor hun måske kunne gå med til 2 børnefødselsdage om året, kan hun nu slet ikke gå med til nogen?
Elsebeth Gerner Nielsen (RV), 2007-01-30:
Hvad er årsagen til, at man ikke fra regeringens side og fra partierne i regeringen har gjort meget, meget mere for at holde Videnskabsministeriet fast på, at der altså er et ansvar for, som fru Ellen Trane Nørby formulerede det, at udvikle en parallelsproglighed på de videregående uddannelser inden for forskningen?
Else Theill Sørensen (KF), 2003-05-06:
Jeg skal meddele fra Kristeligt Folkeparti, at de heller ikke kan støtte beslutningsforslaget, og jeg skal i øvrigt meddele, at det for Kristeligt Folkeparti er en meget væsentlig begrundelse, at de finder, at det er en diskrimination af ægteskabet.
Alex Vanopslagh (LA), 2020-06-16:
Her i søndags kom jeg til at tænke på den retfærdighedslogik, der hersker i børnehaver – der er jo sådan en særlig børnehaveretfærdighed: Hvis Peter har pålægschokolade med i madpakken, så skal Lise også have pålægschokolade, for ellers er det jo synd for Lise.
Mai Villadsen (EL), 2021-08-26:
Og jeg tror, jeg meget deler analysen hos Dansk Folkeparti om, at den danske model fratager mulighederne for rigtig mange offentligt ansatte i forhold til at bruge strejkevåbenet ordentligt, og at det giver nogle store problemer, fordi man ikke sidder, egentlig, på pengekassen, når man forhandler.
Jann Sjursen (KD), 2004-04-15:
Jeg vil også godt sige, at vi fra Kristendemokraternes side har noteret os, at Enhedslisten, på trods af at man ikke sætter konkrete beløb og grænser på i forhold til, hvordan retsafgifterne skal nedsættes, estimerer, at det vil betyde et provenutab for statskassen på 100 mio. kr.
Marianne Jelved (RV), 1998-11-19:
Omkring hedgefondene, som jo i virkeligheden har haft den største vægt både i hr. Frank Aaens og hr. Jes Lundes indlæg, så synes jeg, det er på sin plads at nævne her - og det kan jo tages op under høringen - at så vidt jeg kan se, er det jo ikke hedgefonde, der har udløst krisen i Sydøstasien.
Villy Søvndal (SF), 2006-12-05:
Hvordan stiller den danske regering, der så nidkært holder fast i at hjemsende en lam mor, og som altid taler om indsats i nærområderne i forhold til flygtninge, sig så til, at man har bidraget til at føje i hvert fald 2 millioner irakere til verdens allerede alt for mange flygtninge?
Michael Aastrup Jensen (V), 2007-05-16:
Derfor støtter jeg også meget det, som ministeren var inde på, nemlig at det undersøgelsesarbejde, der er blevet iværksat med kommunernes hjælp, hurtigst muligt bliver gjort færdigt, så vi på den baggrund har nogle meget bedre materialer til at sikre, at vi sætter hårdt mod hårdt i bekæmpelsen af skimmelsvamp.
Rune Lund (EL), 2007-05-25:
Jeg vil sige, at vi var kommet meget langt hen ad vejen, hvis regeringen, Venstre, De Konservative og Dansk Folkeparti her i dag havde tilkendegivet, at de også mente, at 655.000 er det tal, der kommer tættest på sandheden eller virkeligheden, om man vil.
Frank Aaen (EL), 2009-09-08:
Det er noget som skattelettelser i en samlet størrelsesorden på mere end 200 mia. kr. siden 2004, som kunne have været brugt til investeringer, som kunne have været brugt til uddannelse og velfærd, men som regeringen syntes det var bedre at sende ud i forbrug, som også var med til at puste økonomien op og forstærke krisen.